Wakacje sie skōńczōły, ale łostało[1] nōm kans[2] wspōmniyń, zdjyńć i urlopowych smakōw. Tak tyż je u mie z tymi kwiołtkami cukinii. T,e co je widać na zdjyńcu, uprowadziōł żech ze zygrōdki[3] łod Teściowyj i bōły to piyrsze kwiołtki cukinii, ftore żech jołd w życiu. Te sam nadziywołech mozzarellōm i suszōnymi tōmatami[4] i tōnkołech[5] je we cieście z dodatkym piwa- po co na poczōntek sie je robić za ajnfachowo?[6] 😉 A że mi i moji Babie zasmakowały, to jak żech pojechoł do Francji i znod żech je we sklepie, to sprōbowołech sie je zrobić barzi tradycyjnie: bez nadziynia i w normalnym naleśnikowym cieście. Te druge tyż bōły dobre, ale jak już pisać, to ło tych trocha udziwniōnych. Pamiyntejcie, żeby urywać yno te chopske[7] kwiołtki, bo z nich niy bydzie cukinii i zarozki to widać po łodydze. Te babske majōm łodyga, co wyglōndo jak mini cukinia, a te chopske tako owłosiōno- nawet chopy łod cukinii majōm zarost 😉 Te łodygi sie mogecie całkym łoberznōńć[8], żeby Wōm potyn żodyn bezuch[9] niy pedzioł,[10] żejście mu na talyrz wciepli szczury w cieście- jak to pedziała cera[11] łod moji kōmratki.[12]
Co potrza?
połra[13] kwiołtkōw cukini
jedna mozzarella
połra suszōnych tōmatōw
połra listkōw bazylii
Ciasto:
1 jajco
pó[14] szklōnki piwa
6 łeżek mōnki pszynny[15]
sōl i pieprz
łolyj[16]
Kwiołtki umyjcie i ze środka kołżdego[17] wyrwijcie pryncik- dejcie pozōr,[18] żebyjście nie rozwalyli przi okazji całego kwiołtka. Mozzarella, suszōne tōmaty i bazylia pokrejcie i wymiyszejcie sie w jaki misce. Przigotujcie sie tyż te ciasto: jajco rozfyrlejcie[19] mikserym, potyn wlyjcie tam piwo i wciepcie[20] mōnka, sōl, pieprz i porzōndnie wymiksujcie.
Teraz nadziywajcie kołżdy kwiołtek, a jak już baje połny, zakryńćie mu płatki na wiyrchu, żeby Wōm niy wyleciało te nadziynie. Tōnknijcie sie go w cieście i na rozgrzōny łolyj. Przipiyczcie go na złoto ze wszyskich strōn, wyciōngcie[21] na papirowy ryncznik, żeby te tuste trocha tam wsiōnkło[22] i… smacznego 🙂
Kebyście chcieli sie je zrobić we normalnym cieście naleśnikowym i bez nadziynia, to mogecie[23] sie dō nich potyn zrobić trocha jaki zōłzy:[24]
zōłza czoskowo-koperkowoł
zōłza jogurtowo
zōłza holynderskoł
(Kebyście chcieli sie znojś tako zōłza, to wpiszcie sie ji nazwa u gōry po prawyj, kaj je napisane: Szukej)
Smacznego 🙂
[1] zostało
[2] dużo
[3] ogródka
[4] pomidorami
[5] zanurzałem
[6] prosto
[7] męskie
[8] odciąć
[9] goście
[10] powiedział
[11] córka
[12] koleżanki
[13] kilka
[14] pół
[15] łyżek pszennej mąki
[16] olej
[17] każdego
[18] uważajcie
[19] ubijcie
[20] wrzućcie
[21] wyciągnijcie
[22] wsiąknęło
[23] możecie
[24] sosu
szl_Latn szl_Latn szl_Latn szl_Latn szl_Latn szl_Latn szl_Latn slv_Latn yor_Latn szl_Latn lvs_Latn szl_Latn szl_Latn szl_Latn szl_Latn szl_Latn szl_Latn swe_Latn szl_Latn pol_Latn pol_Latn szl_Latn pol_Latn pol_Latn pol_Latn slv_Latn pol_Latn pol_Latn szl_Latn pol_Latn som_Latn szl_Latn pol_Latn pol_Latn pol_Latn slk_Latn pol_Latn pol_Latn bos_Latn pol_Latn pol_Latn pol_Latn pol_Latn wol_Latn